LT Europos Sąjungos oficialusis leidinys C 300/38

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 300/15)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 7 straipsnį. Užprotestavimas turi būti pateiktas per šešis mėnesius nuo paskelbimo.

SANTRAUKA

TARYBOS REGLAMENTAS (EB) Nr. 510/2006

„PRESUNTO DO ALENTEJO“ arba „PALETA DO ALENTEJO“

EB NR.: PT/PDO/005/0440/24.11.2004

SKVN ( X ) SGN ( )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas: Gabinete de Planeamento e Politicas Adresas: Rua Padre António Vieira, n.o 1, 8o P-1099-073 Lisboa Telefonas: (351) 213 81 93 00 Faksas: (351) 213 87 66 35 El. paštas: gppaa@gppaa.min-agricultura.pt

2. Grupė:

Pavadinimas: ACPA — Associação de Criadores de Porco Alentejano Adresas: Rua Armação de Pêra, n.o 7 P-7670-259 Ourique Telefonas: (351) 286 51 80 30 Faksas: (351) 286 51 80 37 El. paštas: acpaourique@mail.telepac.pt Sudėtis: gamintojai ir (arba) perdirbėjai ( X ) kiti

3. Produkto rūšis:

1.2 klasė: Mėsos produktai (termiškai apdoroti, sūdyti, rūkyti, ir t. t.)

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Presunto do Alentejo“ ou „Paleta do Alentejo“

4.2. Apibūdinimas: Presuntos ir paletas gaminami iš „Alentejana“ veislės kiaulių (išskyrus kuilius) atitinkamai kojų ir menčių naudojant ypatingą būdą. 12–24 mėn. amžiaus skerdžiamos kiaulės yra įrašytos į Portugalijos genealoginį kiaulių registrą (į „alentejana“ veislės skyrių). Skerdiena sūdoma, apdžiovinama, džiovinama ir (arba) vytinama, brandinama ir pakuojama pagal tiksliai nustatytas taisykles.

Presuntos kumpis gaminamas iš užpakalinių kojų, išpjautų ties kiaulės sėdynkaulio ir gaktikaulio simfize, o paletas produktai gaminami iš kiaulės priekinių kojų (menčių). Presunto ir paleta apibūdinamos anatomiškai ir pagal raumens ypatybes, nes pastarąjį dengia riebalų sluoksnis. Forma ir išvaizda: išpjova gali būti ilga ar suapvalinta, su odele ir kanopa. Presunto sveria daugiau kaip 5 kg, o Paleta — daugiau kaip 3,5 kg. Supjaustyta mėsa yra nuo šviesiai iki tamsiai raudonos spalvos, riebalinga, blizgi, nelygi, marmuro margumo; raumuo su riebalų tarpsluoksniais. Tekstūra minkšta, neturi daug skaidulų, labai švelni, sultinga. Riebalai aliejingi, takūs ir blizgūs; produktas pasižymi balta perlamutrine spalva ir maloniu, švelniu, delikačiu, sūrstelėjusiu, ilgai išliekančiu skoniu. Kartais jie būna šiek tiek aitroki ir prieskoningi. Riebalų kvapas — malonus, švelnus „montanheira“.

4.3. Geografinė vietovė: Gyvulių gimimo, auginimo, šėrimo, skerdimo, ketvirčiavimo, kiaulių kulšių ir kojų gavimo ir jų pavertimo kumpiais ir mentimis, pjaustymo ir fasavimo geografinė vietovė natūraliai yra ąžoulynų zonose („montado“). Šiose zonose yra ūkiai, galintys taikyti auginimo ir ganiavos būdą „montanheira“ bei specialias „alentejana“ veislės kiaulių skerdimo, išpjaustymo ir kulšių bei menčių gavimo taisykles, laikantis liaudiškų vietinių nesikeičiančių ir autentiškų perdirbimo, pjaustymo ir fasavimo metodų.

Geografinė vietovė apima šias komunas ir vietoves: Abrantes, Alandroal, Alcácer do Sal (išskyrus Santa Maria do Castelo), Alcoutim, Aljezur (Odeceixe, Bordeira, Rogil ir Aljezur vietovės), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (Odeleite ir Azinhal vietovės), Castro Verde, Chamusca, Coruche, Crato, Cuba, Elvas (išskyrus Caia et S. Pedro), Estremoz, Évora, Ferreira do Alentejo, Fronteira, Gavião, Grândola (išskyrus Melides), Idanha-a-Nova, Lagos (Bensafrim vietovė), Loulé (Ameixial, Salir, Alte, Benafim ir Querença vietovės), Marvão, Mértola, Monchique (Monchique, Marmelete ir Alferce vietovės), Monforte, Montemor-o-Novo, Mora, Moura, Mourão, Nisa, Odemira (išskyrus Vila Nova de Mil Fontes ir S. Teotónio vietovės), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (išskyrus Santo André), Sardoal, São Brás de Alportel, Serpa, Sines, Silves (S. Marcos, S. Bartolomeu de Messines ir Silves vietovės), Sousel, Tavira (Cachopo vietovė), Vendas Novas, Viana do Alentejo, Vidigueira, Vila Velha de Ródão ir Vila Viçosa.

4.4. Kilmės įrodymas: „Alentejana“ veislės kiaulės būtinai turi būti atvestos ir augintos įregistruotuose ir tikrinamuose ūkiuose. Atsivesti gyvuliai įrašomi į atitinkamą registrą. Skerdimas, ketvirčiavimas, perdirbimas ir pjaustymas ir fasavimas gali būti atliekami tik administracijos suteiktą licenciją turinčiose įmonėse, kurios yra tikrinamos ir yra geografinėje vietovėje. Licencijuojama tik patikrinus produkcijos ir gamybos sąlygas, visų pirma žaliavos charakteristikas, jos kilmės vietą, gavimą; perdirbimo, pjaustymo, fasavimo sąlygas ir galutinio produkto charakteristikas. Visam gamybos sektoriui ir su juo susijusiems asmenims taikoma specifikacija ir specialios taisyklės.

Taip pat veikia visapusiška pačių gamintojų sukurta atsekamumo sistema, kuria naudojantis galima peržiūrėti visą gamybos grandinę nuo žaliavos iki galutinio produkto (vadinama „da Mesa ao Montado“ — nuo stalo iki ąžuolyno) ir, remiantis ant mėsos gabalų ar supjaustyto produkto pakuočių dedama sertifikavimo žyma, identifikuoti gyvulio ausies įsagą.

Pasibaigus gamybos procesui, tik produktai, atitinkantys visus specifikacijos reikalavimus ir tinkamai dokumentuojant patikrinti (kontrolė, laboratoriniai testai, skonio testai) gali būti žymimi sertifikavimo žyma, logotipu ir pavadinimu „Presunto do Alentejo — SKVN“ ar „Paleta do Alentejo — SKVN“.

4.5. Gamybos būdas: „Alentejana“ veislės kiaulės auginamos naudojant ekstensyvųjį ar pusiau ekstensyvųjį būdą, kurio esmė — auginimas lauke, vietovėse, kur yra ne mažiau kaip 40 ąžuolų ar akmeninių ąžuolų hektare, didžiausias tankumas — 1 kiaulė ąžuolų giraitės („montado“) hektare. Gyvuliai daugiausia šeriami lauke naudojant ekstensyvųjį režimą, jų pašarų sudėtis panaši, kaip ir visų augaliniu ir gyvuliniu maistu mintančių gyvūnų — grūdų ir žolės atliekos, ankštiniai augalai (žirniai, vikiai) bei maži žinduoliai ir paukščiai, ropliai, moliuskai, kirmėlės. Tik jei laukuose stinga maisto, gyvuliai gali būti šeriami papildais, kurių kilmė yra ne iš aptariamo regiono ir kurie negali sudaryti daugiau nei 30 % gyvulių pašarų normos. Gyvuliai būtinai turi praeiti penėjimo etapą. tai 60–90 dienų laikotarpis, per kurį jie šeriami ganykloje (šeriami gilėmis ir kitais „montado“ pašarais). Šio šėrimo metu gyvuliai būtinai turi priaugti bent 3 arobas (45 kg). Kiaulės skerdžiamos, kai jų amžius yra 12–24 mėnesiai; tinkamomis laikomos tik ne mažiau kaip 90 kg sveriančios skerdenos. Švieži kumpiai ir mentys atskirai pažymimi uždedant etiketę su numeriu. Šie gabalai, juos paruošus, turi sverti ne mažiau kaip 7,5 kg (kumpis) ir 5 kg (mentis) ir būti su kanopa. Priklausomai nuo kumpių ir menčių svorio poodinis riebalų sluoksnis gali būti nupjaustomas. Užpakalinių ir priekinių galūnių perdirbimas atliekamas autentišku ir nesikeičiančiu vietos gyventojų žiniomis pagrįstu būdu ir pasižymi keliais aiškiais etapais: tai yra pjaustymas, sūdymas, plovimas, apdžiovinimas (kaitinimas), džiovinimas ir (arba) vytinimas ir brandinimas. Kaip tik vykstant šiam procesui presuntos ir paletas iš lėto įgyja tik jiems būdingą išvaizdą, spalvą, aromatą ir tekstūrą.

„Presunto do Alentejo“ ir „paleta do Alentejo“ gali būti parduodami nepjaustyti, supjaustyti gabalais arba griežinėliais, su kaulu arba be jo. Gabalais ir griežinėliais produktai gali būti pjaustomi ir nuimami nuo kaulo tik geografinėje gamybos vietovėje esančiose patalpose, tiek kiek konkretūs įgūdžiai — įgūdžiai, susiję su kiekvieno gabalo forma, subtiliu aromatu ir sudėtingu skoniu — yra susiję su šia veikla. Prieš atrenkant gabalą supjaustyti, regiono specialistai nustato geriausią vytinimo stadiją, o gerai šią sritį išmanantys mokyti degustatoriai atlieka išsamų organoleptinį produkto ir jo tinkamumo pjaustyti vertinimą. Naudodami tinkamus instrumentus jie atlieka jutiminę analizę ir nustato, ar produktas gali būti pjaustomas. Siekiant kuo didesnio pelno iš kiekvieno gabalo, produktą privalo pjaustyti aukštos kvalifikacijos specialistai, kurie pritaikydami profesionalias žinias pjausto produktą išnaudodami visą raumenį ir supjausto mėsą ypač plonais griežinėliais, kurie visiškai atskleidžia produkto organoleptines savybes. Mėsą dengiantys riebalai, kurie turi tik jiems būdingą skonį, kvapą, spalvą ir blizgesį, greitai genda esant sąlyčiui su oru arba aukštai temperatūrai. Todėl pirmiau apibūdintas darbas turi būti atliekamas patalpose, kuriose sudarytos tinkamos mikrobiologinės sąlygos temperatūros ir drėgmės atžvilgiu, siekiant nepakenkti subtiliam produkto skoniui, taip pat reikia sudaryti sąlygas nedelsiant supakuoti produktą, kad būtų išvengta pernelyg ilgo sąlyčio su oru. Taip pat reiktų paminėti, kad atliekant šį darbą, specialiai mokyti darbuotojai atlieka ir organoleptinius bandymus.

Tokiomis priemonėmis siekiama užtikrinti, kad produktas būtų visiškai atsekamas ir nepažeistas, visų pirma kiek tai susiję su organoleptinėmis savybėmis, kad vartotojas būtų ne klaidinamas, o gautų autentiškus produktus, pagamintus savo kilmės regione, ir kad patikrinimus būtų galima atlikti visais gamybos ciklo etapais.

4.6. Ryšys su geografine vietove: „Presunto do Alentejo“ ir „paletas do Alentejo“ produktai gaminami regione, kur dirvožemis yra prastas, vasarą klimatas labai karštas ir sausas, o žiemą — šaltas ir sausas. Akmeninių ąžuolų ir (arba) kamštinių ąžuolų giraitės (montado) ir su jais susijusi augmenija yra ta augmenija, kuri gali atlaikyti tokias sąlygas ir kuria galima pasinaudoti. Alentejo veislės kiaulės yra geriausiai prie šių gamtinių sąlygų prisitaikę gyvūnai, nes jas galima auginti gamtoje ir leisti joms maitintis daugiausia su ta aplinka susijusiais natūraliais produktais (žole, gilėmis, javais, ankštiniais augalais ir smulkiais gyvūnėliais), specialios sistemos, vadinamos montaheira, sąlygomis.

Tokio pobūdžio gyvulininkystė ir šėrimas suteikia ypatingų savybių mėsos raumenims ir riebalams.

Dėl aprašytų klimato sąlygų susiformavo tam tikra patirtis, kuria vadovaujantis galima natūraliai išdžiovinti kiaulieną, neapdorojant jos jokiais dūmais ar kokiomis nors išorinėmis priemonėmis, išskyrus druską.

Taip apdoroti kumpiai ir mentys atpažįstamos iš jų tipiškos formos ir nenukirstų kanopų, o juoda kanopų spalva reiškia, kad tai yra „alentejana“ veislės kiaulė. Iš „alentejana“ veislės kiaulių pagamintiems natūraliomis aprašyto regiono sąlygomis džiovintų produktų pabrėžtinų organoleptinių savybių yra būdinga marmuro margumo mėsa, riebalų spalva ir aliejingumas, tekstūra, kvapas ir skonis (kadangi jos auginamos naudojant „montanheira“ metodą).

Produkto ir regiono ryšys taip pat pagrįstas šiais veiksniais.

Istorinis ryšys: Pirmą kartą apie tai, kad Alentejo buvo auginamos kiaulės, paminėta dar prieš mūsų erą. Taip pat yra įrodymų, kad kiaulės ten augintos ir kiaulienos produktai gaminti romėnų ir arabų okupacijų metu. Jau Katonas rekomendavo Alentejo kumpį, pagamintą vakariniame krante. Tų laikų, kai krikščionybė vėl įsigalėjo Iberijos pusiasalyje, pasakojimuose atsispindi ūkininkų ginčai dėl kiaulių padarytų nuostolių dirbamiems laukams ir dėl teigiamo poveikio mitybai valgant tokios kokybiškos tų kiaulių mėsos produktus. XIX a. pabaigoje ir XX a. pradžioje kiaulių auginimas Alentejo tampa ekonomikos požiūriu vienu svarbiausių auginimo sektorių; taip regionas užsitikrina gyvybingumą ir išsaugo žmonių skaičių.

Žmogiškasis ryšys: Su šių produktų vartojimu siejamos įvairios tradicijos. Jie niekada nepatiekiami virti ar kepti. Anksčiau „presuntos e paletas do Alentejo“ dažniausiai būdavo patiekiami tik per šventes arba įteikiami kaip prizai.

4.7. Kontrolės institucija:

Pavadinimas: Agricert — Certificação de Produtos Alimentares, Lda Adresas: Av. de Badajoz, n.o 3 P-7350-903 Elvas Telefonas: (351) 268 62 50 26 Faksas: (351) 268 62 65 46 El. paštas: agricert@agricert.pt

AGRICERT pripažinta atitinkančia 45011:2001 standartą.

4.8. Ženklinimas etiketėmis: Ant etiketės turi būti užrašyta:„Presunto do Alentejo — SKVN“ arba „Paleta do Alentejo — SKVN“ su atitinkamu Bendrijos logotipu. Produktas taip pat turi būti žymimas sertifikavimo etikete. Joje nurodomas gaminio pavadinimas ir susijusios formuluotės, kontrolės institucijos pavadinimas ir serijos numeris (t. y. skaitmeninis arba skaitmeninis-raidinis produkto atsekamumo kodas). Ant „Presunto do Alentejo“ ir „Paleta do Alentejo“ produkto odelės kaitinant išspaudžiama ši piktograma: